**UPUTE ZA OBRAČUN I PLAĆANJE TURISTIČKE ČLANARINE**

**OBRAČUN I PLAĆANJE GODIŠNJEG PAUŠALNOG IZNOSA ČLANARINE ZA OSOBE KOJE PRUŽAJU UGOSTITELJSKE USLUGE U DOMAĆINSTVU ILI NA OBITELJSKOM POLJOPRIVREDNOM GOSPODARSTVU**

Od 1. siječnja 2020. na snazi je novi model obračuna turističke članarine za osobe koje pružaju ugostiteljske usluge u domaćinstvu i na obiteljskom poljoprivrednom gospodarstvu**. Obračun turističke članarine za 2020. se obavlja na temelju maksimalnog broja kreveta ili smještajnih jedinica u 2019. godini.** Maksimalni broj kreveta ili smještajnih jedinica se određuje na način da se analizira svaki dan tijekom cijele 2019. te se za obračun uzima onaj dan kada je iznajmljivač imao najveći broj aktivnih kreveta ili smještajnih jedinica**.**

**Godišnji paušalni iznos članarine za navedene obveznike je umnožak najvećeg broja kreveta u sobi, apartmanu i kući za odmor odnosno najvećeg broja smještajnih jedinica u kampu i kamp-odmorištu odnosno kapaciteta u objektu za robinzonski smještaj u prethodnoj godini**, koji su utvrđeni rješenjem o odobrenju za pružanje ugostiteljskih usluga u domaćinstvu ili na obiteljskom poljoprivrednom gospodarstvu i **iznosa članarine za svaki krevet odnosno smještajnu jedinicu u kampu i kamp-odmorištu odnosno kapacitet u objektu za robinzonski smještaj.**

Godišnji iznos članarine moći će se platiti **jednokratno do 31. srpnja tekuće godine ili u tri jednaka obroka, s time da prvi obrok dospijeva 31. srpnja, drugi 31. kolovoza, a treći 30. rujna tekuće godine.** Godišnji paušalni iznos turističke članarine je 45,00 kuna za glavni krevet i 22,50 kuna za pomoćni krevet.

Godišnji paušalni iznos članarine (u kunama):

1. Smještaj u domaćinstvu – po krevetu: **45,00 kn**
2. Smještaj na obiteljskom poljoprivrednom gospodarstvu – po krevetu **30,00 kn**
3. Smještaj u domaćinstvu u kampu i u objektu vrste kamp odmorište ili kamp odmorište – robinzonski smještaj – za svaku smještajnu jedinicu **80,00 kn**
4. Smještaj na obiteljskom poljoprivrednom gospodarstvu u kampu i u objektu vrste kamp odmorite – robinzonski smještaj – za svaku smještajnu jedinicu **60,00 kn**

***\*Prema Pravilniku o Dopuni pravilnika o godišnjem paušalnom iznosu članarine za osobe koje pružaju ugostiteljske usluge u domaćinstvu i na obiteljskom poljoprivrednom gospodarstvu i o obrascima TZ za plaćanje članarine turističkoj zajednici ( NN 88/2020 )******visina godišnjeg paušalnog iznosa članarine u 2020. godini umanjuje se za 50%. Također, iznimno u 2020. godini, godišnji paušalni iznos članarine ne plaća se na pomoćne ležajeve.***

Osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu **dostavljaju nadležnoj Poreznoj upravi posebni** [**Obrazac TZ 2**](http://tzo-tkon.hr/images/dokumenti/tz-2-ministarstvo-financija-porezna-uprava.pdf) **do 15. siječnja tekuće godine za prethodnu godinu u kojoj je obvezno obračunati i uplatiti članarinu turističkoj zajednici.**

**ČLANARINA ZA PRAVNE I FIZIČKE OSOBE KOJE OBAVLJAJU GOSPODARSKU DJELATNOST**

Pravne i fizičke osobe koje obavljaju gospodarsku djelatnost dostavljaju nadležnoj Poreznoj upravi podatke o osnovici za obračun članarine na [**Obrascu TZ 1**](http://tzo-tkon.hr/images/dokumenti/tz-1-ministarstvo-financija-porezna-uprava.pdf) ili putem sustava ePorezna.

**Pravna osoba i fizička osoba obrtnik plaća mjesečni predujam članarine** sukladno članku 10. stavku 2. Zakona u svoti koja se dobije kada se obračunana svota članarine za prethodno porezno razdoblje podijeli s brojem mjeseci istoga razdoblja. Ako se obračun sastavlja za cijelu godinu, **mjesečni predujam članarine za naredno razdoblje utvrđuje se u visini jedne dvanaestine obračunatog iznosa.** **Navedeni ukupni godišnji predujam članarine može se platiti jednokratno, u roku za plaćanje predujma za mjesec u kojem je predan Obrazac TZ 1** **odnosno najkasnije do kraja veljače tekuće godine (obveznici poreza na dohodak) ili do kraja travnja tekuće godine (obveznici poreza na dobit).** Ako navedena osoba u vidu predujma plati više članarine nego što je dužna po konačnom obračunu, preplaćeni dio vraća joj se na njezin zahtjev ili se uračunava u sljedeće razdoblje plaćanja članarine. **Visina članarine koju plaća pravna i fizička osoba ovisi o skupini u koju je razvrstana djelatnost kojom se pravna ili fizička osoba bavi te o pripadajućoj stopi za obračun i plaćanje članarine iz članka 6. Zakona o članarinama u turističkim zajednicama ( NN 52/19 )**